title: 2007/599/EZ: Odluka Komisije od 27. kolovoza 2007. o provedbi Odluke br. 574/2007/EZ Europskog parlamenta i Vijeća u vezi s usvajanjem strateških smjernica za razdoblje 2007. - 2013. (priopćena pod brojem dokumenta C(2007) 3925)

text:
               19/Sv. 9

               HR

               Službeni list Europske unije

               258

         32007D0599

               L 233/3

               SLUŽBENI LIST EUROPSKE UNIJE

         ODLUKA KOMISIJE
   od 27. kolovoza 2007.
   o provedbi Odluke br. 574/2007/EZ Europskog parlamenta i Vijeća u vezi s usvajanjem strateških smjernica za razdoblje 2007. - 2013.
   (priopćena pod brojem dokumenta C(2007) 3925)
   (Tekst na bugarskom, češkom, danskom, nizozemskom, engleskom, estonskom, finskom, francuskom, njemačkom, grčkom, mađarskom, talijanskom, latvijskom, litavskom, malteškom, poljskom, portugalskom, rumunjskom, slovačkom, slovenskom, španjolskom i švedskom jedino je vjerodostojan)
   (2007/599/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku br. 574/2007/EZ Europskog parlamenta i Vijeća od 23. svibnja 2007. o osnivanju Fonda za vanjske granice za razdoblje 2007. - 2013. kao dio općeg programa „Solidarnost i upravljanje migracijskim tokovima” (1), a posebno njezin članak 20.,
   budući da

               (1)

               Komisija bi trebala utvrditi strateške smjernice koje određuju okvir za intervenciju Fonda u vezi s višegodišnjim razdobljem programiranja 2007. - 2013.

               (2)

               Smjernice bi trebale utvrditi prioritete te u skladu člankom 16. stavkom 4. Odluke br. 574/2007/EZ posebne prioritete zadaće koje državama članicama, koje nisu uključene u Kohezijski fond, omogućuju da za projekte koje sufinancira Fond povećaju sufinanciranje doprinosa Zajednice na 75 %.

               (3)

               U skladu člankom 2. Protokola o stajalištu Danske, koji je priložen Ugovoru o Europskoj uniji i Ugovoru o osnivanju Europske zajednice, Dansku ova Odluka ne obvezuje i Danska ne podliježe njezinoj primjeni. Kako se Odluka 574/2007/EZ temelji na schengenskoj pravnoj stečevini u skladu s odredbama glave IV. dijela trećeg Ugovora o osnivanju Europske zajednice, Danska, u skladu s člankom 5. navedenog Protokola, u roku šest mjeseci od donošenja ove Odluke odlučuje hoće li Odluku prenijeti u svoje nacionalno pravo.

               (4)

               Što se tiče Islanda i Norveške, Odluka br. 574/2007/EZ predstavlja razvoj odredaba schengenske pravne stečevine, u smislu Sporazuma kojeg su sklopili Vijeće Europske unije i Republika Island i Kraljevina Norveška o pridruživanju tih dviju država provedbi, primjeni i razvoju schengenske pravne stečevine (2), koje spadaju u područja na koje upućuje članak 1. točke A i B Odluke Vijeća 1999/437/EZ od 17. svibnja 1999. o određenim dogovorima za primjenu Sporazuma kojeg su sklopili Vijeće Europske unije i Republika Island i Kraljevina Norveška o pridruživanju tih dviju država provedbi, primjeni i razvoju schengenske pravne stečevine.

               (5)

               Što se tiče Švicarske, Odluka br. 574/2007/EZ predstavlja razvoj odredaba schengenske pravne stečevine, u smislu Sporazuma kojeg su potpisale Europska unija, Europska zajednica i Švicarska Konfederacija o pridruživanju Švicarske Konfederacije provedbi, primjeni i razvoju schengenske pravne stečevine, koje spadaju u područja na koje upućuje članak 4. stavak1. Odluke Vijeća o potpisivanju, u ime Europske zajednice, i privremenoj primjeni određenih odredaba ovog Sporazuma.

               (6)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (3) i kasnijom Odlukom Vijeća 2004/926/EZ od 22. prosinca 2004. o provedbi dijelova schengenske pravne stečevine od strane Ujedinjene Kraljevine Velike Britanije i Sjeverne Irske (4). Ova Odluka stoga nije za Ujedinjenu Kraljevinu obvezujuća i ona ne podliježe njezinoj primjeni.

               (7)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (5). Ova Odluka stoga nije za Irsku obvezujuća i ona ne podliježe njezinoj primjeni.

               (8)

               Mjere predviđene ovom Odlukom u skladu su s mišljenjem zajedničkog Odbora za „Solidarnost i upravljanje migracijskim tokovima” koji je osnovan na temelju članka 56. Odluke br. 574/2007/EZ,

         DONIJELA JE OVU ODLUKU:
   Članak 1.
   Smjernice kojima se utvrđuju prioriteti i posebni prioriteti za višegodišnje programiranje za razdoblje 2007.– 2013. utvrđene su u Prilogu.
   Članak 2.
   Ova je Odluka upućena Kraljevini Belgiji, Republici Bugarskoj, Češkoj Republici, Saveznoj Republici Njemačkoj, Republici Estoniji, Helenskoj Republici, Kraljevini Španjolskoj, Francuskoj Republici, Talijanskoj Republici, Republici Cipru, Republici Latviji, Republici Litvi, Velikom Vojvodstvu Luksemburga, Mađarskoj, Republici Malti, Kraljevini Nizozemskoj, Republici Austriji, Republici Poljskoj, Portugalskoj Republici, Rumunjskoj, Republici Sloveniji, Slovačkoj Republici, Republici Finskoj i Kraljevini Švedskoj.

      Sastavljeno u Bruxellesu 27. kolovoza 2007.

            Za Komisiju

         Franco FRATTINI

            Potpredsjednik

      (1)  SL L 144, 6.6.2007., str. 22.

      (2)  SL L 176, 10.7.1999., str. 31.

      (3)  SL L 131, 1.6.2000., str. 43.

      (4)  SL L 395, 31.12.2004., str. 70.

      (5)  SL L 64, 7.3.2002., str. 20.

      PRILOG
      Za ciljeve (a), (b) i (c) navedene u članku 3. Odluke br. 574/2007/EZ potrebno je strateške smjernice utvrđene dalje u tekstu promatrati u okviru provedbe Europske politike za upravljanje vanjskim granicama (1) kako je oblikovana u Haškom programu (2). Smjernicama se posebno provode prioriteti Zajednice s ciljem daljnje postupne uspostave zajedničkoga integriranog sustava za upravljanje vanjskim granicama i jačanje kontrole i nadzora vanjskih granica država članica.
      Za cilj (d) iz članka 3. Odluke br. 574/2007/EZ, Smjernice posebno provode prioritete Zajednice s ciljem daljnjeg razvoja zajedničke vizne politike kao, s jedne strane, dijela višeslojnog sustava namijenjenog rješavanju problema nezakonitog useljavanja poboljšavanjem postupaka za izdavanje viza u lokalnim konzularnim predstavništvima i olakšavanja zakonitog putovanja s druge strane.
      Potpora provedbi Posebnog tranzitnog režima iz članka 6. Odluke br. 574/2007/EZ uspostavlja se u okviru višegodišnjeg programa Republike Litve u skladu s ovim smjernicama.
      Države članice bi trebale utvrditi najučinkovitiju raspodjelu financijskih sredstava koja su im dodijeljena u skladu s njihovim potrebama. Međutim, države članice pri pripremi nacrta svojih višegodišnjih programa za razdoblje 2007. - 2013. trebale bi raspoloživa sredstva Zajednice iz tog Fonda dodijeliti najmanje trima od pet prioriteta navedenih dalje u tekstu.
      Posebni prioriteti navedeni dalje u tekstu odnose se na nacionalne mjere, koje ili povećavaju vrijednost zajedničkih instrumenata i sredstava za izvođače ili imaju neposredan učinak na kapacitete drugih država članica ili Zajednice u cjelini da osiguraju vanjske granice.
      Osim toga, države članice pozivaju se da pri izradi nacrta njihovih višegodišnjih programa uzmu u obzir sinergiju s radom koji u području kontrole i nadzora vanjskih granica obavlja agencija Frontex.

         PRIORITET 1.:   potpora daljnjoj postupnoj uspostavi zajedničkoga integriranog sustava za upravljanje vanjskim granicama u vezi s kontrolom osoba na vanjskim granicama i nadzoru nad njima.

      To može uključiti ulaganja u infrastrukturu, sustave i opremu u okviru pravila Fonda o ispunjavanju uvjeta. Ta ulaganja bi posebno trebala biti namijenjena osiguranju konvergencije (približavanja) u području upravljanja informacijama da se olakša proces odlučivanja i razmjena informacija među državama članicama i da se poboljša arhitektura i procesi za daljnje jačanje sigurnosti na granicama, uključujući osiguranje opreme za otkrivanje krivotvorenih isprava.
      U okviru ovog prioriteta, doprinos Zajednice može se povećati na 75 % za projekte koji uključuju sljedeće posebne prioritete:

                  (1)

                  nadogradnja nacionalnih komunikacijskih sustava kako bi postali interoperabilni sa sustavima drugih država članica;

                  (2)

                  kupnju i/ili nadogradnju operativne opreme za kontrolu vanjskih granica koja je interoperabilna s opremom drugih država članica i koja uzima u obzir rezultate zajedničke cjelovite analize rizika;

                  (3)

                  kupnju i/ili nadogradnju operativne opreme za povećanje kapaciteta država članica za uključivanje i/ili doprinos operativnoj suradnji među državama članicama koju koordinira Agencija Frontex.

         PRIORITET 2.:   potpora razvoju i provedbi nacionalnih komponenata Europskog sustava za nadzor vanjskih granica i stalne Europske mreže patrola na južnim morskim granicama država članica EU-a.

      To može uključiti i nadogradnju sustava za nadzor radi ispravnog lociranja i identificiranja vozila, plovila i zrakoplove.
      U okviru ovog prioriteta, doprinos Zajednice može se povećati na 75 % za projekte koji uključuju sljedeće posebne prioritete:

                  (1)

                  ulaganja u uspostavu ili nadogradnju jednog jedinstvenog nacionalnog koordinacijskog centra, koji neprestano (24 sata na dan sedam dana u tjednu) koordinira aktivnosti svih nacionalnih tijela koja provode zadaće kontrole vanjskih granica (otkrivanje, identifikacija i intervencija) i koji može razmjenjivati informacije s nacionalnim koordinacijskim centrima u drugim državama članicama;

                  (2)

                  ulaganja u uspostavu ili nadogradnju jednoga jedinstvenog nacionalnog sustava nadzora, koji pokriva sve ili odabrane dijelove vanjske granice te omogućuje neprestano (24 sata na dan sedam dana u tjednu) širenje informacija između svih tijela uključenih u kontrolu vanjskih granica;

                  (3)

                  kupnju i/ili nadogradnju opreme za otkrivanje, identifikaciju i intervenciju na granicama (npr. vozila, plovila, zrakoplova, helikoptera, senzora, kamera itd.), pod uvjetom da je potreba za takvom opremom jasno utvrđena na europskoj razini.

         PRIORITET 3.:   potpora izdavanju viza i rješavanju problema nezakonite useljavanja, uključujući otkrivanje lažnih ili krivotvorenih isprava, jačanjem aktivnosti koje organiziraju konzularne i druge službe država članica u trećim zemljama.

      U okviru ovog prioriteta, doprinos Zajednice može se povećati na 75 % za projekte koji uključuju sljedeće posebne prioritete:

                  (1)

                  poticanje sustavne i redovne suradnje između konzularnih službi država članica i između konzularnih i drugih službi različitih država članica u području viza;

                  (2)

                  inicijative za razvoj i uspostavu ograničenog zastupanja, kolokacije (mrežne povezanosti) ili zajedničkih centara za zahtjeve za izdavanje viza za, u prvoj fazi, zaprimanje, a u kasnijoj fazi za obradu zahtjeva za izdavanje vize.

         PRIORITET 4.:   potpora uspostavi informacijskih sustava koji su potrebni za provedbu pravnih instrumenata Zajednice u području vanjskih granica i viza.

      U okviru ovog prioriteta, doprinos Zajednice može se povećati na 75 % za projekte koji uključuju sljedeće posebne prioritete:

                  (1)

                  ulaganja povezana sa Schengenskim informacijskim sustavom (SIS);

                  (2)

                  ulaganja povezana s Viznim informacijskim sustavom (VIS).

         PRIORITET 5.:   potpora učinkovitoj i uspješnoj primjeni odgovarajućih pravnih instrumenata Zajednice u području vanjskih granica i viza, posebno Zakonika o schengenskim granicama i Europskog zakonika o vizama
          (3).
      To može uključivati širenje informacija o odgovarajućim instrumentima, uključujući tekstove kao što je to npr. praktični priručnik za pripadnike granične straže, te aktivnosti osposobljavanja namijenjene dužnosnicima službi granične straže i u konzulatima.
      U okviru ovog prioriteta, doprinos Zajednice može se povećati na 75 % za projekte koji uključuju sljedeće posebne prioritete:

                  (1)

                  provedbu na nacionalnoj razini zajedničkoga temeljnog nastavnog programa osposobljavanja pripadnika granične straže;

                  (2)

                  poboljšanje kvalitete nacionalnih unosa u model zajedničke cjelovite analize rizika.

         (1)  U kontekstu ove Odluke upravljanje vanjskim granicama odnosi se samo na kontrolu osoba.

         (2)  Za najnovije dokumente o europskoj politici u ovom području vidjeti posebno: „Globalni pristup migraciji: Prioriteti usmjereni na Afriku i Mediteran” koje je donijelo Europsko vijeće 15. – 16. prosinca 2005. (Bull. 12-2005, točke I.6. i I.15-I.20.) i Priopćenje o jačanju upravljanja južnih morskih granica Europske unije kojeg je usvojila Komisija 30. studenoga 2006. (COM(2006) konačno).

         (3)  Zajedničke konzularne upute o vizama za diplomatske misije i konzularna predstavništva zamijenit će Europski zakonik o vizama nakon što ga usvoji Vijeće


title: 2005/51/EZ: Odluka Komisije od 21. siječnja 2005. o davanju privremenog ovlaštenja državama članicama da predvide odstupanja od nekih odredaba Direktive Vijeća 2000/29/EZ u pogledu uvoza tla kontaminiranog pesticidima ili postojanim organskim onečišćujućim tvarima za potrebe dekontaminacije (priopćeno pod brojem dokumenta C(2005) 92)

text:
               03/Sv. 44

               HR

               Službeni list Europske unije

               6

         32005D0051

               L 021/21

               SLUŽBENI LIST EUROPSKE UNIJE

         ODLUKA KOMISIJE
   od 21. siječnja 2005.
   o davanju privremenog ovlaštenja državama članicama da predvide odstupanja od nekih odredaba Direktive Vijeća 2000/29/EZ u pogledu uvoza tla kontaminiranog pesticidima ili postojanim organskim onečišćujućim tvarima za potrebe dekontaminacije
   (priopćeno pod brojem dokumenta C(2005) 92)
   (2005/51/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 15. stavak 1.,
   budući da:

               (1)

               Prema Direktivi 2000/29/EZ, tlo podrijetlom iz nekih trećih zemalja ne smije se u načelu unositi u Zajednicu.

               (2)

               Organizacija za hranu i poljoprivredu pri Ujedinjenim narodima (FAO) vodi program sprečavanja nakupljanja i uklanjanja zaostalih i neželjenih pesticida kako bi pomogla zemljama u razvoju pri identificiranju i uklanjanju zaliha zaostalih pesticida, kao i tla kontaminiranog ovim proizvodima zbog otjecanja u okoliš. Nadalje, dva međunarodna obvezujuća instrumenta uređuju proizvodnju, korištenje i ispuštanje postojanih organskih onečišćujućih tvari i sigurno gospodarenje otpadom koji sadrži te tvari, s ciljem zaštite zdravlja ljudi i okoliša od tih tvari. S obzirom da zemlje u razvoju i zemlje s gospodarstvima u tranziciji nemaju uvijek odgovarajuće objekte za sigurno uništavanje ili preradu ovih zaliha i kontaminiranog tla, međunarodni sporazumi i programi predviđaju slanje takvog tla u objekte za obradu u kojima se ili prerađuje ili uništava.

               (3)

               U sklopu gore navedenog programa, tlo mora biti pakirano i označeno u skladu s Međunarodnim pomorskim zakonikom o opasnom teretu (Zakonik IMDG), koristeći kontejnere koje su odobrili Ujedinjeni narodi. Prijevoz mora biti u skladu sa Zakonikom IMDG i Uredbom Vijeća (EEZ) 259/93 (2) o nadzoru i kontroli pošiljaka otpada koje se otpremaju unutar Europske zajednice, ulaze u nju ili iz nje izlaze.

               (4)

               Komisija smatra da ne postoji rizik od širenja organizama koji su štetni za bilje ili biljne proizvode ako se tlo obradi u namjenskim spalionicama opasnog otpada, koje su u skladu s Direktivom 2000/76/EZ Europskog parlamenta i Vijeća (3) o spaljivanju otpada, na način koji osigurava da se pesticidi ili postojane organske onečišćujuće tvari unište ili nepovratno transformiraju.

               (5)

               Državama članicama treba stoga dopustiti da predvide odstupanja, na ograničeno vremensko razdoblje i pod posebnim uvjetima, kako bi se omogućio uvoz takvog kontaminiranog tla.

               (6)

               Ovlaštenje za predviđanje odstupanja treba se ukinuti ako se dokaže da posebni uvjeti utvrđeni u ovoj Odluci nisu dovoljni za sprečavanje unošenja štetnih organizama u Zajednicu ili da nisu bili ispunjeni.

               (7)

               Mjere predviđene ovom Odlukom u skladu su s mišljenjem Stalnog odbora za biljno zdravstvo,

         DONIJELA JE OVU ODLUKU:
   Članak 1.
   Države članice ovime se ovlašćuju da predvide odstupanja od članka 4. stavka 1. Direktive 2000/29/EZ, u pogledu zabrana iz točke 14. Priloga III. dijela A toj Direktivi, i od članka 5. stavka 1. Direktive 2000/29/EZ u pogledu posebnih zahtjeva iz točke 34. Priloga IV. dijela A stavka I. toj Direktivi za tlo podrijetlom iz nekih trećih zemalja.
   Ovlaštenje za predviđanje odstupanja, kako je navedeno u stavku 1., podložno je posebnim uvjetima predviđenima u Prilogu i primjenjuje se samo na tlo koje se unosi u Zajednicu između 1. ožujka 2005. i 28. veljače 2007. i namijenjeno je obradi u namjenskim spalionicama opasnog otpada.
   Ovlaštenje ne dovodi u pitanje eventualne daljnje dozvole ili postupke koji se mogu zahtijevati prema drugom zakonodavstvu.
   Članak 2.
   Države članice dostavljaju Komisiji i drugim državama članicama, prije 31. prosinca za svaku godinu uvoza, informacije u skladu sa zahtjevima iz točke 7. Priloga za svaku pošiljku tla uvezenog prije navedenog datuma u skladu s ovom Odlukom.
   Članak 3.
   Države članice odmah obavješćuju Komisiju i druge države članice o svim pošiljkama unesenim na njihovo državno područje prema ovoj Odluci za koje je naknadno utvrđeno da nisu u skladu s ovom Odlukom.
   Članak 4.
   Ova Odluka može se staviti izvan snage ako se pokaže da uvjeti određeni u Prilogu nisu dovoljni za sprečavanje unosa organizama koji su štetni za bilje i biljne proizvode u Zajednicu.
   Članak 5.
   Ova je Odluka upućena državama članicama.

      Sastavljeno u Bruxellesu 21. siječnja 2005.

            Za Komisiju

         Markos KYPRIANOU

            Član Komisije

      (1)  SL L 169, 10.7.2000., str. 1. Direktiva kako je zadnje izmijenjena Direktivom Komisije 2004/102/EZ (SL L 309, 6.10.2004., str. 9.).

      (2)  SL L 30, 6.2.1993., str. 1. Uredba kako je zadnje izmijenjena Uredbom Komisije (EZ) br. 2557/2001 (SL L 349, 31.12.2001., str. 1.).

      (3)  SL L 332, 28.12.2000., str. 91.

      PRILOG

         Posebni uvjeti koji se primjenjuju na tlo podrijetlom iz trećih zemalja koje se koriste odstupanjima predviđenima u članku 1. ove Odluke

                  1.

                  Tlo mora biti:

                              (a)

                              tlo kontaminirano pesticidima koji su uključeni u program FAO sprečavanja nakupljanja i uklanjanja zaostalih i neželjenih pesticida ili u slične multilateralne programe, ili tlo kontaminirano postojanim organskim onečišćujućim tvarima navedenima u Stockholmskoj konvenciji o postojanim organskim onečišćujućim tvarima ili u Protokolu o postojanim organskim onečišćujućim tvarima uz Konvenciju o dalekosežnom prekograničnom onečišćenju zraka iz 1979. godine;

                              (b)

                              pakirano u hermetički zatvorenim posudama ili vrećama u skladu s kodeksom IMDG, prevoženo u hermetički zatvorenim kontejnerima od mjesta pakiranja u zemlji podrijetla do objekta za obradu u Zajednici u skladu s Uredbom (EEZ) br. 259/93;

                              (c)

                              namijenjeno obradi u Zajednici u namjenskim spalionicama opasnog otpada, koje su u skladu s Direktivom 2000/76/EZ.

                  2.

                  Tlo mora biti popraćeno fitosanitarnim certifikatom izdanim u zemlji podrijetla u skladu s člankom 13. stavkom 1. točkom ii. Direktive 2000/29/EZ. U certifikatu, u rubrici „Dopunska izjava” potrebno je navesti: „Ova pošiljka ispunjava uvjete utvrđene u Odluci 2005/51/EZ”.

                  3.

                  Prije unosa u Zajednicu, uvoznik mora biti službeno obaviješten o uvjetima iz točaka od 1. do 7. ovog Priloga. Navedeni uvoznik mora pravovremeno dostaviti podatke o svakom unosu odgovornim službenim tijelima države članice u koju pošiljka ulazi, navodeći:

                              (a)

                              količinu i podrijetlo tla;

                              (b)

                              prijavljeni datum unosa i potvrdu ulazne točke u Zajednicu;

                              (c)

                              nazive, adrese i lokacije objekata iz točke 5. u kojima će se tlo obraditi.

                        Uvoznik mora obavijestiti dotična službena tijela o svim promjenama u gore navedenim podacima čim se za njih sazna.

                  4.

                  Tlo mora biti uneseno preko točaka ulaza koje se nalaze na državnom području države članice i koje je država članica odredila za potrebe ovog odstupanja; države članice moraju pravovremeno dostaviti Komisiji podatke o ovim točkama ulaza i naziv i adresu odgovornog službenog tijela iz Direktive 2000/29/EZ, nadležnog za svaku točku ulaza. Podaci moraju biti na raspolaganju drugim državama članicama na zahtjev. Potrebno je osigurati izravan prijevoz između točke ulaza i mjesta obrade. U slučajevima kada se unos u Zajednicu izvrši u državi članici, koja nije država članica koja koristi ovo odstupanje, navedena odgovorna službena tijela države članice unosa moraju obavijestiti i surađivati s navedenim odgovornim službenim tijelima države članice koja koristi ovo odstupanje kako bi se osiguralo poštovanje odredbi ove Odluke.

                  5.

                  Tlo se obrađuje samo u prostorima:

                              (a)

                              čiji su nazivi, adrese i mjesta dostavljeni u skladu s točkom 3. odgovarajućim odgovornim službenim tijelima; i

                              (b)

                              koje su za potrebe ovog odstupanja službeno registrirala i odobrila odgovarajuća odgovorna službena tijela.

                        Kad se objekt nalazi u državi članici koja nije država članica koja koristi ovo odstupanje, navedena odgovorna službena tijela države članice koja koristi ovo odstupanje moraju u trenutku primitka gore navedene prethodne obavijesti od uvoznika obavijestiti navedena odgovorna službena tijela države članice u kojoj će se tlo obraditi uz navođenje naziva, adresa i mjesta objekata u kojima će se tlo obraditi.

                  6.

                  U prostorima iz točke 5.:

                              (a)

                              s tlom se mora postupati kao s opasnim otpadom uz primjenu svih odgovarajućih zaštitnih mjera; i

                              (b)

                              tlo se mora obraditi u namjenskim spalionicama opasnog otpada, koje su u skladu s Direktivom 2000/76/EZ.

                  7.

                  Država članica koja koristi ovo odstupanje dostavlja Komisiji i drugim državama članicama jedaput godišnje za svaki unos detaljne podatke iz točke 3.


title: 2004/471/EZ: Odluka Komisije od 29. travnja 2004. o brisanju nekih objekata s popisa objekata u Poljskoj kojima je tijekom prijelaznog razdoblja dozvoljeno prerađivati mlijeko koje udovoljava i mlijeko koje ne udovoljava zahtjevima EU-a (priopćeno pod brojem dokumenta C(2004) 1717)  Tekst značajan za EGP

text:
               03/Sv. 38

               HR

               Službeni list Europske unije

               94

         32004D0471

               L 160/58

               SLUŽBENI LIST EUROPSKE UNIJE

         ODLUKA KOMISIJE
   od 29. travnja 2004.
   o brisanju nekih objekata s popisa objekata u Poljskoj kojima je tijekom prijelaznog razdoblja dozvoljeno prerađivati mlijeko koje udovoljava i mlijeko koje ne udovoljava zahtjevima EU-a
   (priopćeno pod brojem dokumenta C(2004) 1717)
   (Tekst značajan za EGP)
   (2004/471/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Ugovor o pristupanju Češke, Estonije, Cipra, Latvije, Litve, Mađarske, Malte, Poljske, Slovenije i Slovačke, a posebno njegov članak 2. stavak 3.,
   uzimajući u obzir Akt o pristupanju Češke Republike, Estonije, Cipra, Latvije, Litve, Mađarske, Malte, Poljske, Slovenije i Slovačke, a posebno njegov članak 24., Prilog XII., poglavlje 6., odjeljak B, pododjeljak I., točku 1., podtočku (e),
   budući da:

               (1)

               Poljskoj je odobreno prijelazno razdoblje za neke objekte navedene u Dodatku B Prilogu XII. Aktu o pristupanju.

               (2)

               Poljska zahtijeva da se 37 objekata za preradu, kojima je tijekom prijelaznog razdoblja bila odobrena prerada mlijeka koje udovoljava i mlijeka koje ne udovoljava zahtjevima EU-a, briše iz Dodatka B Prilogu XII. Aktu o pristupanju. Ti objekti nemaju mogućnosti za uspostavljanje režima predviđenog u poglavlju 6., odjeljku B, pododjeljku I,. točki 1., podtočki (c).

               (3)

               Primjereno je brisati objekte koji nemaju mogućnosti za preradu mlijeka koje udovoljava i mlijeka koje ne udovoljava zahtjevima EU-a.

               (4)

               Stalni odbor za prehrambeni lanac i zdravlje životinja obaviješten je o mjerama predviđenima u ovoj Odluci,

         DONIJELA JE OVU ODLUKU:
   Članak 1.
   U Prilogu B iz poglavlja 6., odjeljka B, pododjeljka I., točke 1. Priloga XII. Akta o pristupanju brišu se objekti navedeni u Prilogu.
   Članak 2.
   Ova se Odluka primjenjuje podložno stupanju i od dana stupanja na snagu Ugovora o pristupanju Češke, Estonije, Cipra, Latvije, Litve, Mađarske, Malte, Poljske, Slovenije i Slovačke.
   Članak 3.
   Ova je Odluka upućena državama članicama.

      Sastavljeno u Bruxellesu 29. travnja 2004.

            Za Komisiju

         David BYRNE

            Član Komisije

   PRILOG
   Poljska

               Br.

               Vet. br.

               Naziv objekta

               Objekti brisani s popisa objekata kojima je dozvoljeno prerađivati mlijeko koje udovoljava i mlijeko koje ne udovoljava zahtjevima EU-a

               1.

               B114281601

               ZM „Bakoma” S. A.

               3.

               B108111601

               SM Zary

               4.

               B104631601

               Torunska SM

               8.

               B114291602

               OSM Kosow

               9.

               A 20041601

               SM „Mlekpol”

               10.

               B130111601

               Obrzanska SM

               11.

               B114111604

               „Onken Andex” Sp. o

               12.

               A 20131601

               SM „Mlekowita”

               14.

               B114261601

               OSM Siedlce

               15.

               B132141601

               OSM Stargard Szczecinski

               16.

               B120081601

               Moniecka SM w Monkach

               17.

               A 30291601

               ZPM „MLECZ”

               19.

               B110051601

               OSM Lowicz

               20.

               B106161601

               Sm „Ryki”

               22.

               B102041601

               SM „DEMI”

               23.

               B104641601

               Kujawska SM

               25.

               A 32081602

               „Arla Foods” Sp. O Goscino

               26.

               A 14221602

               SM „Mazowsze”

               27.

               B130621601

               OSM Konin

               28.

               B104611601

               SM „OSOWA”

               29.

               A 14221601

               „BELL-Polska” Sp.o

               31.

               B114031601

               OSM w Garwolinie

               33.

               B114021601

               OSM Ciechanów

               34.

               A 16611601

               „ZOTT- Polska” Sp. zo. o

               36.

               B114151603

               SM Kurpie

               37.

               A 10171601

               Spókdzielnia Dostawców Mleka w Wieluniu

               38.

               B130271601

               Mleczarnia „TUREK” Sp. o

               39.

               B110611601

               Kódzka SM

               40.

               B102071601

               SM „KAMOS”

               41.

               A 30611601

               OSM Kalisz

               43.

               B126131601

               OSM Wkoszczowa

               44.

               B102251601

               OSM Zgorzelec

               48.

               B124751601

               SM „Jogser”

               49.

               A 10121601

               OSM Radomsko

               51.

               B124111601

               OSM Racibórz

               52.

               A 04111601

               Proszkownia Mleka Sp. zo. o Piotrkow Kujawski

               53.

               A 06061601

               OSM Krasnystaw


Odluka Komisije od 07/08/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7272 - FORTUM CORPORATION / OAO GAZPROM / AS EESTI GAAS / AS VORGUTEENUS VALDUS) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 03/10/2016 u kojoj se određuje koncentracija kompatibilna sa zajedničkim tržištem (Predmet br. COMP/M.8170 - CHEMCHINA / ADAMA) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2002/748/EZ: Odluka Komisije od 10. rujna 2002. o izmjeni Odluke 98/676/EZ u vezi s fluazolatom (priopćeno pod brojem dokumenta C(2002) 3324)  Tekst značajan za EGP

text:
               03/Sv. 004

               HR

               Službeni list Europske unije

               9

         32002D0748

               L 243/19

               SLUŽBENI LIST EUROPSKE UNIJE

               10.09.2002.

      ODLUKA KOMISIJE

   od 10. rujna 2002.
   o izmjeni Odluke 98/676/EZ u vezi s fluazolatom
   (priopćeno pod brojem dokumenta C(2002) 3324)
   (Tekst značajan za EGP)
   (2002/748/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), kako je zadnje izmijenjena Direktivom Komisije 2002/37/EZ (2), a posebno njezin članak 6. stavak 3.,
   budući da:

               (1)

               U skladu s člankom 6. stavkom 2. Direktive 91/414/EEZ, Ujedinjena Kraljevina je 29. rujna 1997. od Twinagro Ltd. primila zahtjev za uvrštenje aktivne tvari fluazolata u Prilog I. Direktivi 91/414/EEZ.

               (2)

               Odlukom Komisije 98/676/EZ (3) potvrđeno je da je prema preliminarnim razmatranjima dokumentacija bila cjelovita, odnosno moglo se smatrati da u načelu udovoljava zahtjevima za podacima i informacijama iz Priloga II. i Priloga III. Direktivi 91/414/EEZ.

               (3)

               Stoga je državama članicama omogućeno davanje privremenih odobrenja za sredstva za zaštitu bilja koja sadrže fluazolat, u skladu s člankom 8. stavkom 1. Direktive 91/414/EEZ. Niti jedna država članica nije iskoristila ovu mogućnost.

               (4)

               Ujedinjena Kraljevina, kao država članica izvjestiteljica, obavijestila je Komisiju da je detaljno razmatranje dokumentacije pokazalo potrebu za nekoliko dodatnih podataka na temelju priloga II. i III. Direktivi 91/414/EEZ, posebno u vezi s utjecajem aktivne tvari te produkta njezine razgradnje na okoliš. U skladu s time dokumentacija se ne može više smatrati cjelovitom.

               (5)

               Podnositelj zahtjeva izvijestio je Ujedinjenu Kraljevinu i Komisiju o svojoj namjeri nepodržavanja tekućeg postupka ocjene te nedostavljanja daljnjih podataka o aktivnoj tvari ili o produktu njezine razgradnje. Zbog toga je jasno kako dokumentacija neće biti cjelovita te da Ujedinjena Kraljevina stoga neće moći izraditi nacrt izvješća o procjeni fluazolata i dostaviti ga Komisiji i drugim državama članicama. Stoga je potrebno povući ovlaštenje izdavanja privremenih odobrenja za fluazolat.

               (6)

               Nije potrebno razdoblje počeka za raspolaganje, skladištenje, stavljanje na tržište i upotrebu postojećih zaliha sredstava za zaštitu bilja koja sadrže fluazolat, jer niti jedna država članica nije izdala privremeno odobrenje za tu aktivnu tvar.

               (7)

               Odluku 98/676/EZ stoga treba izmijeniti na odgovarajući način.

               (8)

               Mjera predviđena ovom Odlukom u skladu je s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   U članku 1. Odluke 98/676/EZ, točka 4. se briše.
   Članak 2.
   Ova je Odluka upućena državama članicama.

      Sastavljeno u Bruxellesu 10. rujna 2002.

            Za Komisiju

         David BYRNE

            Član Komisije

      (1)  SL L 230, 19.8.1991., str. 1.

      (2)  SL L 117, 4.5.2002., str. 10.

      (3)  SL L 317, 26.11.1998., str. 47.


Odluka Komisije od 21/04/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8312 - PANASONIC CORPORATION / FICOSA INTERNATIONAL) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 93/454/EEZ, Euratom: Odluka Komisije od 22. srpnja 1993. o određivanju poreza povezanih s proizvodnjom i uvozom za potrebe provedbe članka 1. Direktive Vijeća 89/130/EEZ, Euratom o usklađivanju izračunavanja bruto nacionalnog proizvoda po tržišnim cijenama

text:
               01/Sv. 002

               HR

               Službeni list Europske unije

               32

         31993D0454

               L 213/18

               SLUŽBENI LIST EUROPSKE UNIJE

               22.07.1993.

      ODLUKA KOMISIJE

   od 22. srpnja 1993.
   o određivanju poreza povezanih s proizvodnjom i uvozom za potrebe provedbe članka 1. Direktive Vijeća 89/130/EEZ, Euratom o usklađivanju izračunavanja bruto nacionalnog proizvoda po tržišnim cijenama
   (93/454/EEZ, Euratom)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Direktivu Vijeća 89/130/EEZ, Euratom, od 13. veljače 1989. o usklađivanju izračunavanja bruto nacionalnog proizvoda po tržišnim cijenama (1), a posebno njezin članak 1.,
   budući da je za potrebe izračunavanja bruto nacionalnog proizvoda po tržišnim cijenama (BNPtc) na temelju članka 1. Direktive 89/130/EEZ, Euratom, potrebno pojasniti definiciju poreza povezanih s proizvodnjom i uvozom koja se koristi za potrebe Europskog sustava integriranih ekonomskih računa;
   budući da su mjere predviđene u ovoj Odluci u skladu s mišljenjem odbora ustanovljenog člankom 6. Direktive 89/130/EEZ, Euratom,
   DONIJELA JE OVU ODLUKU:
   Članak 1.
   Za potrebe provedbe članka 1. Direktive 89/130/EEZ, Euratom, primjenjuju se pojašnjenja definicije poreza povezanih s proizvodnjom i uvozom iz Priloga ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 22. srpnja 1993.

            Za Komisiju

         Henning CHRISTOPHERSEN

            Potpredsjednik

      (1)  SL L 49, 21.2.1989., str. 26.
   PRILOG
   Za potrebe provedbe članka 1. Direktive 89/130/EEZ, Euratom, sljedećim se točkama nastoji pojasniti članak 2. ove Direktive u vezi s definicijama PDV-a na proizvode (R 21) i poreze povezane s uvozom bez PDV-a (R 29).
   Porez na dodanu vrijednost, kada ga plaćaju kućanstva državi i institucijama Europskih zajednica, bilježi se kao „PDV na proizvode” (R 21).
   Porezi povezani s uvozom bez PDV-a, kada ih plaćaju kućanstva državi i institucijama Europskih zajednica, bilježe se kao „Porezi povezani s uvozom bez PDV-a” (R 29).


title: 2013/448/EU: Odluka Komisije оd 5. rujna 2013. o nacionalnim provedbenim mjerama za prijelaznu besplatnu dodjelu emisijskih jedinica stakleničkih plinova u skladu s člankom 11. stavkom 3. Direktive 2003/87/EZ Europskog parlamenta i Vijeća (priopćeno pod brojem dokumenta C(2013) 5666)  Tekst značajan za EGP

text:
               7.9.2013

               HR

               Službeni list Europske unije

               L 240/27

         ODLUKA KOMISIJE
   оd 5. rujna 2013.
   o nacionalnim provedbenim mjerama za prijelaznu besplatnu dodjelu emisijskih jedinica stakleničkih plinova u skladu s člankom 11. stavkom 3. Direktive 2003/87/EZ Europskog parlamenta i Vijeća
   (priopćeno pod brojem dokumenta C(2013) 5666)
   (Tekst značajan za EGP)
   (2013/448/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (1), a posebno njezine članke 10.a i 11.,
   budući da:

               (1)

               Od 2013. nadalje pravilo za dodjelu emisijskih jedinica operaterima postrojenjâ u području primjene Unijinog sustava trgovanja emisijama stakleničkih plinova (EU ETS) jest javna dražba. Međutim, operateri koji ispunjavaju uvjete nastavit će dobivati besplatne emisijske jedinice od 2013. do 2020. Količina emisijskih jedinica koju svi ti operateri dobivaju određuje se na temelju usklađenih pravila na razini Unije iz Direktive 2003/87/EZ i Odluke Komisije 2011/278/EU (2).

               (2)

               Od država članica zatražilo se da do 30. rujna 2011. Komisiji dostave svoje nacionalne provedbene mjere (NIM) s, među ostalim, obveznim informacijama, popisom postrojenjâ na svojem državnom području koja su obuhvaćena Direktivom 2003/87/EZ te preliminarnom količinom besplatnih emisijskih jedinica koje će se od 2013. do 2020. dodijeliti, a izračunane su na temelju usklađenih pravila na razini Unije.

               (3)

               U članku 18. Akta o uvjetima pristupanja Republike Hrvatske i prilagodbama Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju (3) predviđene su privremene mjere koje se primjenjuju na Hrvatsku, a nalaze se u Prilogu V. tom Aktu. Na temelju točke 10. tog Priloga V. Hrvatska je dužna osigurati usklađenost operaterâ s Direktivom 2003/87/EZ tijekom cijele 2013. Isto tako, operaterima postrojenja koja ispunjavaju uvjete dodijelit će se besplatne emisijske jedinice za cijelu 2013. kako bi im se omogućila potpuna usklađenost sa sustavom trgovanja emisijama stakleničkih plinova Europske unije i njegovim načelom praćenja, izvješćivanja i verifikacije emisija stakleničkih plinova te predaje emisijskih jedinica. U skladu s tim Hrvatska je Komisiji dostavila svoje nacionalne provedbene mjere u skladu s člankom 11. stavkom 1. Direktive 2003/87/EZ i člankom 15. stavkom 1. Odluke 2011/278/EU.

               (4)

               Kako bi osigurala kvalitetu i usporedivost podataka, Komisija je za dostavu nacionalnih provedbenih mjera osigurala elektronički obrazac. Sve države članice dostavile su u tom ili sličnom formatu popis postrojenja, tablicu sa svim relevantnim podacima po postrojenjima i metodološko izvješće s opisom postupka prikupljanja podataka koji su tijela vlasti država članica primijenila.

               (5)

               S obzirom na široki raspon dostavljenih informacija i podataka, Komisija je najprije analizirala potpunost svih nacionalnih provedbenih mjera. Ako je Komisija ustanovila da su dostavljene informacije nepotpune, od dotične države članice zatražila je dodatne informacije. Kao odgovor na te zahtjeve nadležna tijela dostavila su dodatne relevantne informacije kako bi upotpunila dostavljene nacionalne provedbene mjere.

               (6)

               Nacionalne provedbene mjere, uključujući preliminarne ukupne godišnje količine emisijskih jedinica koje će se od 2013. do 2020. besplatno dodijeliti, ocijenjene su prema kriterijima iz Direktive 2003/87/EZ, a posebno njezinog članka 10.a, i Odluke 2011/278/EU, uzimajući pritom u obzir dokumente s uputama Komisije za države članice, a koje je Odbor za klimatske promjene odobrio 14. travnja 2011. Prema potrebi, uzete su u obzir upute za tumačenje Priloga I. Direktivi 2003/87/EZ.

               (7)

               Komisija je provela temeljitu procjenu usklađenosti nacionalnih provedbenih mjera za svaku pojedinu državu članicu. Kao dio te sveobuhvatne procjene, Komisija je analizirala dosljednost samih podataka te njihovu dosljednost u odnosu na usklađena pravila dodjele. Ponajprije, Komisija je ispitala ispunjavaju li postrojenja uvjete za besplatnu dodjelu, njihovu podjelu na potpostrojenja i granice postrojenja. Nakon toga, analizirala je primjenu točnih referentnih vrijednosti na odgovarajuća potpostrojenja. S obzirom na to da se za potpostrojenja s referentnom vrijednosti za proizvod Odlukom 2011/278/EU za svaki proizvod u načelu definira po jedna referentna vrijednost, Komisija je posebnu pozornost pridala primjeni referentne vrijednosti na konačni proizvod proizveden u skladu s definicijom proizvoda i granicama sustava iz Priloga I. Odluci 2011/278/EU. Nadalje, s obzirom na njihov znatan utjecaj na dodjelu, Komisija je podrobno analizirala izračun povijesnih razina djelatnosti postrojenjâ, slučajeve znatnih promjena kapaciteta tijekom referentnog razdoblja te slučajeve postrojenja koja su tijekom referentnog razdoblja započela s radom, izračun preliminarnog broja emisijskih jedinica koje će se besplatno dodijeliti uzimajući u obzir zamjenjivost goriva i električne energije, rizik istjecanja ugljika te isporuke topline privatnim kućanstvima. Daljnje statističke analize i provjere uvjerljivosti primjenom pokazatelja, kao što su predložena dodjela prema povijesnoj razini djelatnosti u usporedbi s referentnim vrijednostima ili povijesna razina djelatnosti u usporedbi s proizvodnim kapacitetom, pridonijele su utvrđivanju daljnjih mogućih nepravilnosti u primjeni usklađenih pravila dodjele.

               (8)

               Na temelju rezultata te procjene, Komisija je napravila podrobnu procjenu postrojenjâ u kojima su utvrđene moguće nepravilnosti u primjeni usklađenih pravila dodjele te je od nadležnih tijela dotične države članice zatražila daljnja objašnjenja.

               (9)

               U svjetlu rezultata te procjene usklađenosti, Komisija smatra da su nacionalne provedbene mjere Belgije, Bugarske, Danske, Estonije, Grčke, Španjolske, Irske, Francuske, Hrvatske, Italije, Cipra, Latvije, Litve, Luksemburga, Mađarske, Malte, Nizozemske, Austrije, Poljske, Portugala, Rumunjske, Slovenije, Slovačke, Finske, Švedske i Ujedinjene Kraljevine u skladu s Direktivom 2003/87/EZ i Odlukom 2011/278/EU. Utvrđeno je da postrojenja obuhvaćena nacionalnim provedbenim planovima tih država članica ispunjavaju uvjete za besplatnu dodjelu te nisu pronađene nikakve nedosljednosti u odnosu na preliminarne ukupne godišnje količine besplatno dodijeljenih emisijskih jedinica koje su svaka od tih država članica predložile.

               (10)

               Međutim, u svjetlu rezultata te procjene Komisija smatra da određeni aspekti nacionalnih provedbenih mjera koje su dostavile Njemačka i Češka nisu u skladu s kriterijima iz Direktive 2003/87/EZ i Odluke 2011/278/EU, uzimajući pritom u obzir dokumente s uputama Komisije za države članice, a koje je Odbor za klimatske promjene odobrio 14. travnja 2011.

               (11)

               Komisija primjećuje da je Njemačka predložila da sedam postrojenja dobije veću razinu besplatno dodijeljenih emisijskih jedinica jer smatra da će se time izbjeći nepotrebne teškoće. U skladu s člankom 10.a Direktive 2003/87/EZ i Odlukom 2011/278/EU, preliminarne količine za besplatnu dodjelu koje se dostavljaju kao dio nacionalnih provedbenih mjera izračunavaju se na temelju usklađenih pravila na razini Unije. Odlukom 2011/278/EU nisu predviđene prilagodbe koje Njemačka želi primijeniti na temelju članka 9. stavka 5. njemačkog zakona o trgovanju emisijama stakleničkih plinova – TEHG od 28. srpnja 2011. Dok se do 2012. besplatna dodjela emisijskih jedinica organizirala na nacionalnoj razini, od 2013. nadalje zakonodavac je namjerno uspostavio potpuno usklađena pravila za besplatnu dodjelu postrojenjima kako bi se sa svim postrojenjima jednako postupalo. Svaka jednostrana promjena preliminarnih količina za besplatnu dodjelu koje su države članice izračunale na temelju Odluke 2011/278/EU štetila bi tom usklađenom pristupu. Njemačka nije potkrijepila dokazima da je dodjela dotičnim postrojenjima izračunana na temelju Odluke 2011/278/EU očito neprikladna s obzirom na cilj potpune usklađenosti dodjela koji treba postići. Dodjela većeg broja besplatnih emisijskih jedinica nekim postrojenjima narušila bi ili bi prijetila narušavanjem tržišnog natjecanja te ima prekogranični učinak s obzirom na trgovanje diljem Unije u svim sektorima obuhvaćenima Direktivom 2003/87/EZ. U svjetlu načela jednakog postupanja sa svim postrojenjima u okviru sustava trgovanja emisijama stakleničkih plinova Europske unije i sa svim državama članicama, Komisija smatra da je stoga potrebno usprotiviti se preliminarnim količinama za besplatnu dodjelu određenim postrojenjima iz njemačkih nacionalnih provedbenih mjera, koja su popisana u točki A Priloga I.

               (12)

               Komisija smatra da su nacionalne provedbene mjere koje je predložila Njemačka i u suprotnosti s Odlukom 2011/278/EU jer primjena referentne vrijednosti za proizvod za vruću kovinu u slučajevima navedenima u točki A Priloga I. ovoj Odluci nije u skladu s mjerodavnim pravilima. S tim u vezi Komisija primjećuje da u njemačkim nacionalnim provedbenim mjerama, u slučajevima konvertora s kisikom (BOF) za proizvodnju čelika ili slučajevima gdje se vruća kovina iz visoke peći ne rafinira u čelik u istom postrojenju, već se isporučuje za daljnju preradu, nije predviđena besplatna dodjela emisijskih jedinica operateru postrojenja s visokom peći za proizvodnju vruće kovine. Umjesto toga emisijske jedinice besplatno se dodjeljuju postrojenju u kojemu se čelik rafinira.

               (13)

               Komisija primjećuje da su, za potrebe dodjele emisijskih jedinica, referentne vrijednosti za proizvod utvrđene u Odluci 2011/278/EU uzimajući u obzir definicije proizvoda i složenost proizvodnih postupaka koji omogućuju verifikaciju podataka o proizvodnji i jedinstvenu primjenu referentne vrijednosti za proizvod u cijeloj Uniji. Postrojenja su radi primjene referentne vrijednosti za proizvod podijeljena u potpostrojenja, a potpostrojenje s referentnom vrijednosti za proizvod definirano je kao proizvodni ulazi, izlazi i pripadajuće emisije koje se odnose na proizvodnju proizvoda za koji je određena referentna vrijednost u Prilogu I. Odluci 2011/278/EU. Stoga su referentne vrijednosti određene za proizvode, a ne za procese. U skladu s time, određena je referentna vrijednost za vruću kovinu, a proizvod je definiran kao tekuće željezo zasićeno ugljikom za daljnju preradu. Činjenica da granice sustava za referentnu vrijednost za vruću kovinu iz Priloga I. Odluci 2011/278/EU uključuju konvertor s kisikom (BOF) ne dopušta državama članicama da zanemare to da se dodjele trebaju izvršiti za proizvodnju određenog proizvoda. To potkrepljuje i činjenica da bi vrijednosti referentnih vrijednosti trebale obuhvatiti sve izravne emisije vezane uz proizvodnju. Međutim, upravo proizvodnja vruće kovine u visokoj peći uzrokuje većinu emisija, dok proces rafiniranja vruće kovine u čelik u konvertoru s kisikom (BOF) ima relativno niske emisije. Dakle, referentna vrijednost bila bi znatno niža da obuhvaća i postrojenja koja preuzimaju vruću kovinu i rafiniraju ju u čelik u konvertoru s kisikom (BOF). Osim toga, u svjetlu općeg sustava dodjele uspostavljenog Odlukom 2011/278/EU, a posebno u vezi s pravilima o znatnim promjenama kapaciteta, dodjela koju predlaže Njemačka ne može se smatrati dosljednom. Komisija stoga smatra da zbog nedostatka odgovarajućeg potpostrojenja koje bi omogućilo određivanje dodjele u skladu s člankom 10. Odluke 2011/278/EU, postrojenja koja preuzimaju vruću kovinu za daljnju preradu ne ispunjavaju uvjete za besplatnu dodjelu emisijskih jedinica na temelju referentne vrijednosti za vruću kovinu za tu količinu uvezene vruće kovine. Komisija se stoga protivi preliminarnim ukupnim godišnjim količinama za besplatnu dodjelu koje su predložene za postrojenja popisana u točki B Priloga I. ovoj Odluci.

               (14)

               U pogledu primjene referentne vrijednosti za vruću kovinu u nacionalnim provedbenim mjerama koje je predložila Češka, Komisija primjećuje da dodjela postrojenju koje se nalazi u točki C s oznakom CZ-existing-CZ-73-CZ-0134-11/M ne odgovara vrijednosti referentne vrijednosti za vruću kovinu pomnožene s odgovarajućom povijesnom razinom djelatnosti za proizvod kako je dostavljena u nacionalnim provedbenim mjerama te stoga nije u skladu s člankom 10. stavkom 2. točkom (a) Odluke 2011/278/EU. Komisija se stoga protivi dodjeli tom postrojenju ako se pogreška ne ispravi. Nadalje, Komisija primjećuje da dodjela postrojenju koje se nalazi u točki C s oznakom CZ-existing-CZ-52-CZ-0102-05 uzima u obzir procese obuhvaćene granicama sustava za referentnu vrijednost za vruću kovinu. To postrojenje, međutim, ne proizvodi vruću kovinu, već ga preuzima. Zbog nedostatka proizvodnje vruće kovine u postrojenju s oznakom CZ-existing-CZ-52-CZ-0102-05 i posljedičnog nedostatka odgovarajućeg potpostrojenja s referentnom vrijednosti za proizvod koje bi omogućilo određivanje dodjele u skladu s člankom 10. Odluke 2011/278/EU, predložena dodjela nije u skladu s pravilima dodjele i može dovesti do dvostrukog brojenja. Komisija se stoga protivi dodjeli postrojenjima popisanima u točki C Priloga I. ovoj Odluci.

               (15)

               Komisija primjećuje da se dodjela postrojenjima iz točke D Priloga I. ovoj Odluci temelji na potpostrojenju s procesnim emisijama za proizvodnju cinka u visokoj peći i povezanim procesima. S tim u vezi, Komisija primjećuje da su emisije obuhvaćene potpostrojenjem s procesnim emisijama već obuhvaćene i potpostrojenjem s referentnom vrijednosti za proizvod za vruću kovinu na temelju kojeg se jednom od postrojenja dodjeljuju emisijske jedinice te se stoga broje dvostruko. Potpostrojenje s referentnom vrijednosti za proizvod za vruću kovinu jasno obuhvaća proizvodne ulaze, izlaze i pripadajuće emisije koje se odnose na proizvodnju vruće kovine u visokoj peći i sve povezane procese kako je navedeno u Prilogu I. Odluci 2011/278/EU, uključujući obradu troske. Nacionalne provedbene mjere koje je predložila Njemačka stoga su u suprotnosti s člankom 10. stavkom 8. Odluke 2011/278/EU i obvezom izbjegavanja dvostrukog brojenja emisija zato što su određene emisije u dodjeli tim postrojenjima brojene dvostruko. Komisija se stoga protivi dodjeli tim postrojenjima koja se temelji na potpostrojenju s procesnim emisijama za proizvodnju cinka u visokoj peći i povezanim procesima.

               (16)

               Komisija primjećuje i da je popis postrojenja iz njemačkih nacionalnih provedbenih mjera nepotpun i stoga u suprotnosti s člankom 11. stavkom 1. Direktive 2003/87/EZ. Popis ne obuhvaća postrojenja koja proizvode polimere, osobito S-PVC i E-PVC, te vinilklorid monomera (VCM) s količinama emisijskih jedinica namijenjenih za dodjelu svakom od tih postrojenja smještenom na državnom području Njemačke, na koja se ta Direktiva odnosi i na koja se upućuje u odjeljku 5.1. uputa Komisije za tumačenje Priloga I. Direktivi 2003/87/EZ, a koje je Odbor za klimatske promjene odobrio 18. ožujka 2010. U tom pogledu Komisija je svjesna mišljenja koje je Njemačka iznijela da proizvodnja polimera, a posebno S-PVC-a, E-PVC-a i VCM-a nije obuhvaćena Prilogom I. Direktivi 2003/87/EZ. Komisija smatra da polimeri, uključujući S-PVC, E-PVC i VCM udovoljavaju definiciji relevantne djelatnosti (proizvodnja organskih kemikalija) iz Priloga I. Direktivi 2003/87/EZ. U skladu s time i u bliskoj suradnji s državama članicama te dotičnim industrijskim sektorima utvrđene su odgovarajuće referentne vrijednosti za proizvod za S-PVC, E-PVC i VCM kako je navedeno u Prilogu I. Odluci 2011/278/EU.

               (17)

               Komisija primjećuje da činjenica da je njemački popis postrojenja nepotpun neprimjereno utječe na dodjelu na temelju potpostrojenja s referentnom vrijednosti za toplinu postrojenjima popisanima u točki E Priloga I. ovoj Odluci koja isporučuju toplinu postrojenjima koja proizvode organske kemikalije. Dok samo isporuka topline postrojenju ili drugoj jedinici koja nije obuhvaćena Direktivom 2003/87/EZ ima za posljedicu besplatnu dodjelu na temelju potpostrojenja s referentnom vrijednosti za toplinu, u njemačkim nacionalnim provedbenim mjerama isporuka topline postrojenjima koja obavljaju djelatnosti iz područja primjene Priloga I. Direktivi 2003/87/EZ uzima se u obzir za dodjelu postrojenjima popisanima u točki E Priloga I. ovoj Odluci. Stoga predložene dodjele emisijskih jedinica postrojenjima popisanima u točki E Priloga I. ovoj Odluci nisu u skladu s pravilima dodjele. Komisija se stoga protivi dodjeli postrojenjima popisanima u točki E Priloga I. ovoj Odluci.

               (18)

               U skladu s člancima 9. i 9.a Direktive 2003/87/EZ, Komisija je Odlukom 2010/634/EU (4) objavila apsolutnu količinu emisijskih jedinica na razini Unije za razdoblje od 2013. do 2020. S tim u vezi količina koja se uzima u obzir na temelju članka 9. Direktive 2003/87/EZ temelji se na ukupnoj količini emisijskih jedinica koje je država članica izdala u skladu s odlukom Komisije o nacionalnim planovima raspodjele za razdoblje od 2008. do 2012. Međutim, nakon završetka razdoblja trgovanja od 2008. do 2012. Komisiji su dostupne dodatne informacije i točniji podaci, posebno u vezi s količinom emisijskih jedinica izdanih novim sudionicima iz rezerva država članica za nove sudionike i uporabom emisijskih jedinica u rezervama država članica za projekte zajedničke primjene uspostavljene na temelju članka 3. Odluke Komisije 2006/780/EZ (5). Nadalje, u pogledu prilagodbe količine emisijskih jedinica na razini Unije na temelju članka 9.a Direktive 2003/87/EZ, a posebno njegovih stavaka 1. i 4., treba uzeti u obzir najnovije znanstvene podatke u vezi s potencijalom globalnog zagrijavanja stakleničkih plinova, odluke Komisije C(2011) 3798 i C(2012) 497 o prihvaćanju jednostranog uključivanja dodatnih stakleničkih plinova i aktivnosti od strane Italije i Ujedinjene Kraljevine na temelju članka 24. Direktive 2003/87/EZ te isključivanje postrojenja s niskim emisijama iz sustava trgovanja emisijama stakleničkih plinova Europske unije (EU ETS) od strane Njemačke, Ujedinjene Kraljevine, Francuske, Nizozemske, Španjolske, Slovenije i Italije na temelju članka 27. Direktive 2003/87/EZ.

               (19)

               Osim toga, u apsolutnoj količini emisijskih jedinica na razini Unije treba se uzeti u obzir pristupanje Hrvatske Europskoj uniji te proširenje EU ETS-a na države EGP-a i EFTA-e. Na temelju točke 8. Priloga III. Akta o uvjetima pristupanja Republike Hrvatske i prilagodbama Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju povećava se količina koja se uzima u obzir na temelju članka 9. Direktive 2003/87/EZ kao posljedica pristupanja Hrvatske, i to za količinu emisijskih jedinica koje će Hrvatska ponuditi na javnoj dražbi na temelju članka 10. stavka 1. Direktive 2003/87/EZ. Uključivanje u Sporazum o Europskom gospodarskom prostoru (EGP) Direktive 2009/29/EZ Europskog parlamenta i Vijeća (6) i Odluke 2011/278/EU kako je izmijenjena Odlukom Komisije 2011/745/EU (7) na temelju Odluke Zajedničkog odbora EGP-a br. 152/2012 (8) podrazumijeva povećanje ukupne količine emisijskih jedinica u okviru EU ETS-a u cjelini predviđeno člancima 9. i 9.a Direktive 2003/87/EZ. Stoga je nužno uzeti u obzir odgovarajuće iznose koje su države EGP-a i EFTA-e dostavile u dijelu A Dodatka toj Direktivi u Sporazumu o EGP-u.

               (20)

               Odluku 2010/634/EU treba stoga na odgovarajući način izmijeniti.

               (21)

               U 2014. i svakoj sljedećoj godini ukupna količina emisijskih jedinica određena za 2013. na temelju članaka 9. i 9.a Direktive 2003/87/EZ smanjuje se za linearni faktor od 1,74 % iz 2010., što ukupno iznosi 38 264 246 emisijskih jedinica.

               (22)

               Člankom 10.a stavkom 5. Direktive 2003/87/EZ ograničava se najveća godišnja količina emisijskih jedinica na temelju koje se izračunavaju besplatne dodjele postrojenjima koja nisu obuhvaćena člankom 10.a stavkom 3. Direktive 2003/87/EZ. To ograničenje sastoji se od dva elementa iz članka 10.a stavka 5. točaka (a) i (b) Direktive 2003/87/EZ, a Komisija je svaki od njih odredila na temelju količina određenih na temelju članaka 9. i 9.a Direktive 2003/87/EZ, javno dostupnih podataka u registru Unije i informacija koje su dostavile države članice, posebice u pogledu udjela u emisijama proizvođača električne energije i drugih postrojenja koja ne ispunjavaju uvjete za besplatnu dodjelu iz članka 10.a stavka 3. Direktive 2003/87/EZ te u pogledu verificiranih emisija u razdoblju od 2005. do 2007. iz postrojenja koja su uključena u EU ETS tek od 2013. nadalje, ako su dostupne, uzimajući u obzir najnovije znanstvene podatke u vezi s potencijalom globalnog zagrijavanja stakleničkih plinova.

               (23)

               Ograničenje iz članka 10.a stavka 5. Direktive 2003/87/EZ ne smije se premašiti, a to se osigurava primjenom godišnjeg međusektorskog faktora korekcije kojim se po potrebi na jedinstveni način smanjuje broj besplatnih emisijskih jedinica u svim postrojenjima koja ispunjavaju uvjete za besplatnu dodjelu. Države članice moraju taj faktor uzeti u obzir kada na temelju preliminarnih dodjela i ove Odluke odlučuju o konačnoj godišnjoj količini emisijskih jedinica za dodjelu postrojenjima. U članku 15. stavku 3. Odluke 2011/278/EU zahtijeva se da Komisija odredi međusektorski faktor korekcije, što se postiže usporedbom iznosa preliminarne ukupne godišnje količine besplatno dodijeljenih emisijskih jedinica koji su prijavile države članice s ograničenjem iz članka 10.a stavka 5. na način propisan člankom 15. stavkom 3. Odluke 2011/278/EU.

               (24)

               Nakon uključivanja Direktive 2009/29/EZ u Sporazum o EGP-u na temelju Odluke Zajedničkog odbora EGP-a br. 152/2012, ograničenje iz članka 10.a stavka 5. Direktive 2003/87/EZ, usklađena pravila dodjele i međusektorski faktor korekcije trebaju se primjenjivati u državama EGP-a i EFTA-e. Stoga je nužno uzeti u obzir preliminarne ukupne godišnje količine emisijskih jedinica besplatno dodijeljenih u razdoblju od 2013. do 2020. utvrđene odlukama Nadzornog tijela EFTA-e od 10. srpnja 2013. o nacionalnim provedbenim mjerama.

               (25)

               Ograničenje iz članka 10.a stavka 5. Direktive 2003/87/EZ jest 809 315 756 emisijskih jedinica. Kako bi utvrdila to ograničenje, Komisija je najprije od država članica te država EGP-a i EFTA-e prikupila informacije o tome jesu li ta postrojenja proizvođači električne energije ili druga postrojenja obuhvaćena člankom 10.a stavkom 3. Direktive 2003/87/EZ. Komisija je zatim za razdoblje od 2005. do 2007. odredila udjel emisija iz postrojenja koja nisu obuhvaćena tom odredbom, ali su uključena u EU ETS u razdoblju od 2008. do 2012. Komisija je zatim primijenila udjel od 34,78289436 % na količinu (1 976 784 044 emisijskih jedinica) određenu na temelju članka 9. Direktive 2003/87/EZ. Rezultatu toga izračuna Komisija je nakon toga pribrojila 121 733 050 emisijskih jedinica, na temelju prosječnih godišnjih verificiranih emisija u razdoblju od 2005. do 2007. iz odgovarajućih postrojenja, uzimajući u obzir revidirano područje primjene EU ETS-a od 2013. nadalje. S time u vezi, Komisija se za prilagodbu gornje granice služila informacijama koje su dostavile države članice te države EGP-a i EFTA-e. Ako nisu bile dostupne godišnje verificirane emisije za razdoblje od 2005. do 2007., Komisija je u mjeri u kojoj je to bilo moguće relevantne iznose emisija ekstrapolirala iz verificiranih emisija iz kasnijih godina primjenom faktora od 1,74 % u suprotnom smjeru. Komisija se savjetovala s tijelima vlasti država članica o za to uporabljenim informacijama i podacima te je od njih dobila potvrdu. Usporedbom ograničenja iz članka 10.a stavka 5. Direktive 2003/87/EZ sa zbrojem preliminarnih godišnjih količina besplatno dodijeljenih emisijskih jedinica bez primjene faktora iz Priloga VI. Odluci 2011/278/EU dobiva se godišnji međusektorski faktor korekcije kako je određen u Prilogu II. ovoj Odluci.

               (26)

               S obzirom na poboljšani pregled broja emisijskih jedinica koje će se besplatno dodijeliti, a koji je posljedica ove Odluke, Komisija može bolje procijeniti količinu emisijskih jedinica koje će se ponuditi na javnoj dražbi u skladu s člankom 10. stavkom 1. Direktive 2003/87/EZ. Uzimajući u obzir ograničenje iz članka 10.a stavka 5. Direktive 2003/87/EZ, dodjelu s obzirom na proizvodnju topline na temelju članka 10.a stavka 4. navedeno u tablici u nastavku, te veličinu rezerve za nove sudionike, Komisija procjenjuje da količina emisijskih jedinica koja će se ponuditi na javnoj dražbi u razdoblju od 2013. do 2020. iznosi 8 176 193 157.

               (27)

               U sljedećoj tablici prikazana je godišnja dodjela s obzirom na proizvodnju topline na temelju članka 10.a stavka 4. Direktive 2003/87/EZ:

                           Godina

                           Besplatna dodjela na temelju članka 10.a stavka 4. Direktive 2003/87/EZ

                           2013.

                           104 326 872

                           2014.

                           93 819 860

                           2015.

                           84 216 053

                           2016.

                           75 513 746

                           2017.

                           67 735 206

                           2018.

                           60 673 411

                           2019.

                           54 076 655

                           2020.

                           47 798 754

               (28)

               Države članice trebale bi, na temelju nacionalnih provedbenih mjera, međusektorskog faktora korekcije i linearnog faktora odrediti konačnu godišnju količinu besplatno dodijeljenih emisijskih jedinica za svaku godinu u razdoblju od 2013. do 2020. Konačnu godišnju količinu besplatno dodijeljenih emisijskih jedinica države članice trebale bi odrediti u skladu s ovom Odlukom, Direktivom 2003/87/EZ, Odlukom 2011/278/EU i ostalim mjerodavnim odredbama iz prava Unije. Isto tako, države EGP-a i EFTA-e trebale bi na temelju svojih nacionalnih provedbenih mjera, međusektorskog faktora korekcije i linearnog faktora odrediti konačnu godišnju količinu emisijskih jedinica besplatno dodijeljenih postrojenjima na svojem državnom području za svaku godinu u razdoblju od 2013. do 2020., u skladu s člankom 10. stavkom 9. Odluke 2011/278/EU.

               (29)

               Komisija smatra da se besplatnom dodjelom emisijskih jedinica postrojenjima obuhvaćenima EU ETS-om na temelju usklađenih pravila na razini Unije poduzećima ne dodjeljuje selektivna gospodarska prednost koja bi mogla potencijalno narušiti tržišno natjecanje i utjecati na trgovinu unutar Unije. Države članice dužne su u skladu s pravom Unije besplatno dodijeliti emisijske jedinice i ne mogu umjesto toga odlučiti prodati odgovarajuće količine. Stoga se ne može smatrati da odluke država članica u pogledu besplatne dodjele emisijskih jedinica uključuju državne potpore u smislu članaka 107. i 108. UFEU-a,

         DONIJELA JE OVU ODLUKU:
   POGLAVLJE I.

      NACIONALNE PROVEDBENE MJERE

   Članak 1.
   1.   Odbija se uvrštavanje postrojenja popisanih u Prilogu I. ovoj Odluci na popise postrojenja obuhvaćenih Direktivom 2003/87/EZ, a koji su Komisiji dostavljeni na temelju članka 11. stavka 1. Direktive 2003/87/EZ, te odgovarajuće preliminarne godišnje količine emisijskih jedinica besplatno dodijeljene tim postrojenjima.
   2.   Nema prigovora na to da država članica izmijeni preliminarne ukupne godišnje količine emisijskih jedinica dostavljene za postrojenja na svojem državnom području, koja su uvrštena na popise iz stavka 1. i navedena u točki A Priloga I. ovoj Odluci, prije nego što se odredi konačna ukupna godišnja količina za svaku godinu od 2013. do 2020. u skladu s člankom 10. stavkom 9. Odluke 2011/278/EU, u mjeri u kojoj se izmjena sastoji od isključivanja svakog povećanja dodjele emisijskih jedinica koje nije predviđeno tom Odlukom.
   Nema prigovora na to da država članica izmijeni preliminarne ukupne godišnje količine emisijskih jedinica besplatno dodijeljenih postrojenjima na svojem državnom području, koja su uvrštena na popise iz stavka 1. i navedena u točki B Priloga I. ovoj Odluci, prije nego što se odredi konačna ukupna godišnja količina za svaku godinu od 2013. do 2020. u skladu s člankom 10. stavkom 9. Odluke 2011/278/EU, u mjeri u kojoj se izmjena sastoji od isključivanja svake dodjele emisijskih jedinica na temelju referentne vrijednosti za vruću kovinu postrojenjima koja preuzimaju vruću kovinu za daljnju preradu, kako je definirano u Prilogu I. Odluci 2011/278/EU. Ako to dovede do povećanja preliminarne ukupne godišnje količine emisijskih jedinica u postrojenju koje proizvodi i isporučuje vruću kovinu postrojenju navedenom u točki B Priloga I. ovoj Odluci, nema prigovora na to da dotična država članica u skladu s time izmijeni preliminarnu ukupnu godišnju količinu tom postrojenju koje proizvodi i isporučuje vruću kovinu.
   Nema prigovora na to da država članica izmijeni preliminarne ukupne godišnje količine emisijskih jedinica besplatno dodijeljenih postrojenjima na svojem državnom području, koja su uvrštena na popise iz stavka 1. i navedena u točki C Priloga I. ovoj Odluci, prije nego što se odredi konačna ukupna godišnja količina za svaku godinu od 2013. do 2020. u skladu s člankom 10. stavkom 9. Odluke 2011/278/EU, u mjeri u kojoj se izmjena sastoji od usklađivanja dodjele s člankom 10. stavkom 2. točkom (a) Odluke 2011/278/EU i isključivanja svake dodjele emisijskih jedinica za procese obuhvaćene granicama sustava za referentnu vrijednost za proizvod za vruću kovinu, kako je definirana u Prilogu I. Odluci 2011/278/EU, postrojenju koje ne proizvodi vruću kovinu, već ju preuzima, što bi inače dovelo do dvostrukog brojenja.
   Nema prigovora na to da država članica izmijeni preliminarne ukupne godišnje količine emisijskih jedinica besplatno dodijeljenih postrojenjima na svojem državnom području, koja su uvrštena na popise iz stavka 1. i navedena u točki D Priloga I. ovoj Odluci, prije nego što se odredi konačna ukupna godišnja količina za svaku godinu od 2013. do 2020. u skladu s člankom 10. stavkom 9. Odluke 2011/278/EU, u mjeri u kojoj se izmjena sastoji od isključivanja svake dodjele emisijskih jedinica na temelju potpostrojenja s procesnim emisijama za proizvodnju cinka u visokoj peći i povezanim procesima. Ako to dovede do povećanja preliminarne ukupne godišnje količine emisijskih jedinica na temelju potpostrojenja s referentnom vrijednosti za gorivo ili toplinu u postrojenju s visokom peći navedenom u točki D Priloga I. ovoj Odluci, nema prigovora na to da dotična država članica u skladu s time izmijeni preliminarnu ukupnu godišnju količinu tom postrojenju.
   Nema prigovora na to da država članica izmijeni preliminarne ukupne godišnje količine emisijskih jedinica besplatno dodijeljenih postrojenjima na svojem državnom području, koja su uvrštena na popise iz stavka 1. i navedena u točki E Priloga I. ovoj Odluci, prije nego što se odredi konačna ukupna godišnja količina za svaku godinu od 2013. do 2020. u skladu s člankom 10. stavkom 9. Odluke 2011/278/EU, u mjeri u kojoj se izmjena sastoji od isključivanja svake dodjele emisijskih jedinica za toplinu isporučenu postrojenjima koja proizvode polimere, kao što su S-PVC, E-PVC i VCM.
   3.   O svim izmjenama iz stavka 2. treba obavijestiti Komisiju što je prije moguće, a država članica ne smije odrediti konačnu ukupnu godišnju količinu za svaku godinu od 2013. do 2020. u skladu s člankom 10. stavkom 9. Odluke 2011/278/EU sve dok se ne donesu prihvatljive izmjene.
   Članak 2.
   Ne dovodeći u pitanje članak 1., nema prigovora u pogledu popisâ postrojenja obuhvaćenih Direktivom 2003/87/EZ koje su države članice dostavile na temelju članka 11. stavka 1. Direktive 2003/87/EZ i u pogledu odgovarajućih preliminarnih ukupnih godišnjih količina emisijskih jedinica besplatno dodijeljenih tim postrojenjima.
   POGLAVLJE II.

      UKUPNA KOLIČINA EMISIJSKIH JEDINICA

   Članak 3.
   Članak 1. Odluke 2010/634/EU zamjenjuje se sljedećim:

      „Članak 1.
      Na temelju članaka 9. i 9.a Direktive 2003/87/EZ, ukupna količina emisijskih jedinica koje će se izdati od 2013. nadalje i godišnje linearno smanjivati na temelju članka 9. Direktive 2003/87/EZ iznosi 2 084 301 856 emisijskih jedinica.”

   POGLAVLJE III.

      MEĐUSEKTORSKI FAKTOR KOREKCIJE

   Članak 4.
   Jedinstveni međusektorski faktor korekcije iz članka 10.a stavka 5. Direktive 2003/87/EZ i određen u skladu s člankom 15. stavkom 3. Odluke 2011/278/EU naveden je u Prilogu II. ovoj Odluci.
   Članak 5.
   Ova je Odluka upućena državama članicama.

      Sastavljeno u Bruxellesu 5. rujna 2013.

            Za Komisiju

         Connie HEDEGAARD

            Članica Komisije

      (1)  SL L 275, 25.10.2003., str. 32.

      (2)  Odluka Komisije 2011/278/EU od 27. travnja 2011. o utvrđivanju prijelaznih propisa na razini Unije za usklađenu besplatnu dodjelu emisijskih jedinica na temelju članka 10.a Direktive 2003/87/EZ Europskog parlamenta i Vijeća (SL L 130, 17.5.2011., str. 1.).

      (3)  SL L 112, 24.4.2012., str. 21.

      (4)  Odluka Komisije 2010/634/EU od 22. listopada 2010. o prilagodbi količine emisijskih jedinica na razini Unije koje se izdaju u sklopu sustava Unije za 2013. i stavljanju izvan snage Odluke 2010/384/EU (SL L 279, 23.10.2010., str. 34.).

      (5)  Odluka Komisije 2006/780/EZ od 13. studenoga 2006. o izbjegavanju dvostrukog brojenja smanjenja emisija stakleničkih plinova na temelju sustava Zajednice trgovanja emisijama za projektne aktivnosti na temelju Kyotskog protokola u skladu s Direktivom 2003/87/EZ Europskog parlamenta i Vijeća (SL L 316, 16.11.2006., str. 12.).

      (6)  Direktiva 2009/29/EZ Europskog parlamenta i Vijeća od 23. travnja 2009. o izmjeni Direktive 2003/87/EZ radi poboljšanja i proširenja sustava Zajednice za trgovanje emisijskim jedinicama stakleničkih plinova (SL L 140, 5.6.2009., str. 63.).

      (7)  Odluka Komisije 2011/745/EU od 11. studenoga 2011. o izmjeni odluka 2010/2/EU i 2011/278/EU s obzirom na sektore i podsektore koji se smatraju izloženima značajnom riziku od istjecanja ugljika (SL L 299, 17.11.2011., str. 9.).

      (8)  Odluka Zajedničkog odbora EGP-a br. 152/2012 od 26. srpnja 2012. o izmjeni Priloga XX. (Okoliš) Sporazumu o EGP-u (SL L 309, 8.11.2012., str. 38.).

      PRILOG I.
      TOČKA A

         Oznaka postrojenja kako je dostavljena u nacionalnim provedbenim mjerama

      DE000000000000010
      DE000000000000563
      DE000000000000978
      DE000000000001320
      DE000000000001425
      DE-new-14220-0045
      DE-new-14310-1474
      TOČKA B

         Oznaka postrojenja kako je dostavljena u nacionalnim provedbenim mjerama

      DE000000000000044
      DE000000000000053
      DE000000000000056
      DE000000000000059
      DE000000000000069
      TOČKA C

         Oznaka postrojenja kako je dostavljena u nacionalnim provedbenim mjerama

      CZ-existing-CZ-73-CZ-0134-11/M
      CZ-existing-CZ-52-CZ-0102-05
      TOČKA D

         Oznaka postrojenja kako je dostavljena u nacionalnim provedbenim mjerama

      DE-new-14220-0045
      DE000000000001320
      TOČKA E

         Oznaka postrojenja kako je dostavljena u nacionalnim provedbenim mjerama

      DE000000000000005
      DE000000000000762
      DE000000000001050
      DE000000000001537
      DE000000000002198

      PRILOG II.

                  Godina

                  Međusektorski faktor korekcije

                  2013.

                  94,272151 %

                  2014.

                  92,634731 %

                  2015.

                  90,978052 %

                  2016.

                  89,304105 %

                  2017.

                  87,612124 %

                  2018.

                  85,903685 %

                  2019.

                  84,173950 %

                  2020.

                  82,438204 %


title: 2000/728/EZ: Odluka Komisije od 10. studenoga 2000. o utvrđivanju naknade za podnošenje zahtjeva i godišnje naknade za znak za okoliš Zajednice (priopćena pod brojem dokumenta C(2000) 3279)  Tekst značajan za EGP

text:
               15/Sv. 013

               HR

               Službeni list Europske unije

               9

         32000D0728

               L 293/18

               SLUŽBENI LIST EUROPSKE UNIJE

               10.11.2000.

      ODLUKA KOMISIJE

   od 10. studenoga 2000.
   o utvrđivanju naknade za podnošenje zahtjeva i godišnje naknade za znak za okoliš Zajednice
   (priopćena pod brojem dokumenta C(2000) 3279)
   (Tekst značajan za EGP)
   (2000/728/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 175. stavak 1.,
   uzimajući u obzir Uredbu (EZ) br. 1980/2000 Europskog parlamenta i Vijeća od 17. srpnja 2000. o revidiranom programu dodjele znaka za okoliš Zajednice (1), a posebno njezin članak 12. i Prilog V.,
   budući da:

               (1)

               Člankom 12. Uredbe (EZ) br. 1980/2000 predviđeno je da bi svaki zahtjev za dodjelu znaka za okoliš trebao biti podložan plaćanju naknade povezane s troškovima obrade zahtjeva i da bi za uporabu znaka za okoliša podnositelj zahtjeva trebao plaćati godišnju naknadu.

               (2)

               Člankom 12. Uredbe (EZ) br. 1980/2000 predviđeno je da bi visinu naknade za podnošenje zahtjeva i godišnje naknade trebala odrediti Komisija, u skladu s Prilogom V. i prema postupku utvrđenom u članku 17. navedene Uredbe.

               (3)

               Prilogom V. Uredbi (EZ) br. 1980/2000 predviđeno je da bi trebalo odrediti najnižu i najvišu naknadu za podnošenje zahtjeva i da bi, kada su u pitanju mala i srednja poduzeća (2), kao i proizvođači i pružatelji usluga iz zemalja u razvoju, naknadu za podnošenje zahtjeva trebalo smanjiti za najmanje 25 %.

               (4)

               Prilogom V. Uredbi (EZ) br. 1980/2000 predviđeno je da bi godišnju naknadu trebalo izračunavati u odnosu na godišnji opseg prodaje, unutar Zajednice, proizvoda kojemu je dodijeljen znak za okoliš i da bi trebalo odrediti najnižu i najvišu naknadu.

               (5)

               Prilogom V. Uredbi (EZ) br. 1980/2000 predviđeno je da, kada su u pitanju mala i srednja poduzeća, kao i proizvođači i pružatelji usluga iz zemalja u razvoju, godišnju bi naknadu trebalo smanjiti za najmanje 25 %.

               (6)

               Prilogom V. Uredbi (EZ) br. 1980/2000 predviđeno je da se podnositeljima zahtjeva koji su već dobili certifikat EMAS ili ISO 14001 mogu odobriti dodatna smanjenja godišnje naknade.

               (7)

               Prilogom V. Uredbi (EZ) br. 1980/2000 predviđeno je da se dodatna smanjenja mogu razmatrati prema postupku utvrđenom u članku 17. navedene Uredbe.

               (8)

               Mjere predviđene ovom Odlukom u skladu su s mišljenjem odbora osnovanog u skladu s člankom 17. Uredbe (EZ) br. 1980/2000,

         DONIJELA JE OVU ODLUKU:
   Članak 1.
   1.   Zahtjev za dodjelu znaka podliježe plaćanju naknade vezane uz troškove obrade zahtjeva.
   2.   Najniža naknada za podnošenje zahtjeva iznosi 300 eura. Najviša naknada za podnošenje zahtjeva iznosi 1 300 eura.
   3.   Kada su u pitanju mala i srednja poduzeća, kao i proizvođači i pružatelji usluga iz zemalja u razvoju, naknada za podnošenje zahtjeva smanjuje se za 25 %. Oba su smanjenja kumulativna i primjenjuju se također na najnižu i najvišu naknadu za podnošenje zahtjeva.
   Članak 2.
   1.   Svaki podnositelj zahtjeva kojemu je dodijeljen znak za okoliš plaćat će godišnju naknadu za upotrebu znaka nadležnom tijelu koje mu je znak dodijelilo.
   2.   Razdoblje obuhvaćeno naknadom započinje s datumom dodjele znaka za okoliš podnositelju zahtjeva.
   3.   Iznosi godišnjeg opsega prodaje temelje se na cijenama franko tvornica kada robu čine proizvodi kojima je dodijeljen znak za okoliš. Kada se odnose na usluge, ti se iznosi temelje na cijeni isporuke.
   4.   Godišnja naknada iznosi 0,15 % godišnjeg opsega prodaje, unutar Zajednice, proizvoda kojemu je dodijeljen znak za okoliš.
   5.   Najniža godišnja naknada iznosi 500 eura po skupini proizvoda po podnositelju zahtjeva. Najviša godišnja naknada iznosi 25 000 eura po skupini proizvoda po podnositelju zahtjeva.
   6.   Kada su u pitanju mala i srednja poduzeća, kao i proizvođači i pružatelji usluga iz zemalja u razvoju, godišnja se naknada smanjuje za 25 %. Oba su smanjenja kumulativna.
   7.   Godišnja se naknada smanjuje za 15 % za podnositelje zahtjeva koji su registrirani kao mala ili srednja poduzeća i/ili imaju certifikat ISO 14001. Uvjet za ovo smanjenje je da se podnositelj zahtjeva u svojoj okolišnoj politici izričito obveže da će tijekom cijelog razdoblja važenja ugovora osigurati potpunu sukladnost svojih proizvoda koji nose znak za okoliš s mjerilima za dodjelu znaka i da će ta obveza na odgovarajući način biti ugrađena u detaljno razrađene okolišne ciljeve. Podnositelji zahtjeva koji imaju ISO 14001 svake godine moraju dokazivati da ispunjavaju tu obvezu. Oni koji imaju EMAS svake godine moraju dostaviti ovjerenu kopiju svoga izvješća o okolišu.
   8.   Nadležna tijela mogu odobriti smanjenja do 25 % za prva tri podnositelja zahtjeva iz svake države članice, kojima je dodijeljen znak za okoliš za određenu skupinu proizvoda.
   9.   Sva su ta smanjenja kumulativna i primjenjuju se na najnižu i najvišu naknadu za podnošenje zahtjeva, ali ukupno ne smiju prijeći 50 %.
   10.   Za proizvode za čije su poluproizvode godišnje naknade već plaćene, naknada se plaća prema vrijednosti godišnje prodaje proizvoda, umanjenoj za cijenu koštanja tih poluproizvoda.
   Članak 3.
   Ni naknada za podnošenje zahtjeva ni godišnja naknada ne uključuju nikakve troškove vezane uz ispitivanja i verifikacije koji mogu biti potrebni za proizvode koji su predmet tih zahtjeva. Podnositelji zahtjeva sami snose troškove takvog ispitivanja i verifikacije.
   Članak 4.
   Ugovori o uporabi znaka za okoliš koji su sklopljeni prije stupanja ove Odluke na snagu mogu se na zahtjev nositelja dozvole izmijeniti kako bi se uzele u obzir odredbe iz ove Odluke.
   Članak 5.
   Usvajanje ili revidiranje skupina proizvoda kojima se dodjeljuje znak za okoliš EU, koje Zajednica obavlja u skladu s postupkom utvrđenim u članku 6. Uredbe (EZ) br. 1980/2000, može dovesti do promjena u provedbi trenutačno važeće odluke o utvrđivanju troškova i naknada za određenu skupinu proizvoda. Takve promjene trebaju biti izričito predviđene odlukom kojom se uspostavljaju ekološka mjerila za predmetnu skupinu proizvoda.
   Članak 6.
   Odluka Komisije 93/326/EEZ od 13. svibnja 1993. o utvrđivanju indikativnih smjernica za određivanje troškova i naknada vezanih uz znak za okoliš Zajednice (3) ovime se stavlja izvan snage.
   Članak 7.
   U roku od dvije godine Komisija može preispitati i ocijeniti provedbu ove Odluke i može predložiti da je prema potrebi prilagodi.
   Članak 8.
   Ova je Odluka upućena državama članicama.

      Sastavljeno u Bruxellesu 10. studenoga 2000.

            Za Komisiju

         Margot WALLSTRÖM

            Članica Komisije

      (1)  SL L 237, 21.9.2000., str. 1.

      (2)  SME (mala i srednja poduzeća) kako su definirana u Preporuci Komisije 96/280/EZ (SL L 107, 30.4.1996., str. 4.).

      (3)  SL L 129, 27.5.1993., str. 23.